Марко Ганчев
Нощен труд

chitanka.info

Сънят е труд, и то нелек,

а пък това,

че бил сънят почивка,

е зрителна измама,

която спящият човек

отхвърля заедно със своята завивка,

запретвайки пижама.

Коляно свива, свива лакът,

тъй както буталата — влакът.

Човекът явно

нещо стръмно и неравно

в съня си бърше, трие, стърже,

понякога по-бавно,

понякога по-бърже.

И от напрегнатия му пухтеж

ще разбереш,

че ако някой негов мускул

за някой миг в съня се е отпускал,

било е само затова,

за да опъне като тетива

съседен мускул или вена

към цел определена.

Какво човек в съня си мие,

трие,

бърше,

и щом едната половина свърши,

към другата ще се обърне?

Напразните му трудове това са

съзнанието си отново да превърне

в табула раса.

1988

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.